次韻趙公直賞心亭醵會古風
作者：周必大
朝代：宋

paragraphs: 晉人誇新亭，假日輒高會。
中間伯仁輩，未免楚囚對。
江山猶古昔，人物已曖昧。
東郊今保釐，翠華記行在。
佳麗壓淮楚，追遊盛冠蓋。
茲樓貫城雉，于邁無小大。
令威雖不歸，靈光故無礙。
烟雲互明滅，川郭相映带。
當年烏衣游，此日思一槩。
從容值休沐，登臨多慷慨。
幽懷忽軒豁，細故絕芥蒂。
已尋詩社盟，更許食期戒。
佳賓滿座上，好語來天外。
舟移白鷺遠，目送飛鳥快。
方種淵明秫，粗免監河貸。
一醉儻可期，與君時倒載。